314 Regnum

Regnum triplex est. Vnum intra nos quod debemus conseruare. Aliud contra quod debemus deuitare. Aliud supra nos quod debemus affectare.

Primum istorum est anima nostra de quo, Luc. 17[:21]: *Ecce regnum Dei intra vos est*. Et est illud regnum Deo valde carum. Nam cum illud perdidisset per peccatum nostrum venit de celo in mundum vbi multa aduersa perpessus est, Luc. 19[:12]: *Homo quidam nobilis abiit in* terram *longinquam*. Et quidem istud regnum per Christum iam redemptum necesse habemus bene conseruare quia iugiter illud infestat mundus cum concupiscentia carnis et concupiscentia oculorum, Luc. 21[:10]: *Surget gens contra gentem, et regnum adversus regnum*. Ideo recolamus illud, Apo. 1[:5-6]: *Dilexit nos, et lavit nos a peccatis nostris in [sanguine suo],* ut *fecit nos regnum Deo*.

¶ Secundum regnum quod contra est, est mundus quod debemus uitare quia est tenebrosum, Apo. 16[:10]: *Factum est regnum* *eius tenebrosum*.

Item, quia duracio eius breuis, Job [14:5]: *Breves dies hominis sunt*.

Item, nichil asportabitur de hoc regno, Dan 4[:28]: *Regnum tuum* transiet *a te*. Hiis de [rationibus] non deberet diligi.

¶ Tercium regnum quod est supra nos debemus assectare et illud est celum, de quo Matt. 5[:3]: *Beati pauperes spiritu, quoniam ipsorum est regnum [cælorum]*.

¶ Istud regnum fuit nostrum, sed illud perdidimus per peccatum nostrum. Ideo si debemus illud recuperare opertet plantare exemplum de rege Cleomene qui in qualibet causa decidenda posuit tres tronos. Ita quod possit appellari de primo ad secundum, de secundo ad terium, in quo tercio nullus dampnaretur, nisi esset nimis peruersus.

Ita Deus habet tres tronos. Primum vbi periculosum est placitare, quia ibi placitatur per breue de recto allegando quod sumus iustiuam, Marc. 10[:14] dicitur quod *talium est regnum* celorum. Sed si hoc pretendimus, potest allegari contra nos quod illud regnum iuste amisimus per talia opera que Apostolus dicit priuari regno Dei, Gal. 5[:19-21]: *Manifesta sunt opera carnis*, *fornicatio, immunditia, etc*., vsque *regnum Dei non consequentur*. Ideo dubium est placitare in illa curia, secundum illud Psal. [9:5-6]: *Sedisti super thronum, qui judicas justitiam. Increpasti gentes, et periit impius*.

Ideo tucius est appellare ad secundum tronum qui est sapientia, de quo Heb. 1[:8]: *Thronus tuus Deus in sæculum sæculi*. Vbi possumus placitare per breue noue disseisiue. Nam quando puer baptizatur datur ei habitus fidei per quem ponitur in seisiua regni celorum, Jacob. 2[:5]: *Deus* dilexit *pauperes in hoc mundo, divites in fide, et hæredes regni* celorum *quod* promisit *[Deus]* *diligentibus se*. Sed si ibi placitemus, timendum est ne sapiens iudex dicat illud breue non valere pro eo quod tempore baptismi sumus in seisina positi sed sub condicione. Si, scilicet, abrenunciaremus diabolo et pompis eius. Sed quis est ille qui illud pactum plene seruauit. Et certe violatores non sunt digni regno, secundum illud, Luc. 9[:62]: *Nemo mittens manum ad aratrum, et respiciens retro, aptus est [regno Dei]*.

Propter ista tucius est appellare ad tronum misericordie vbi debemus placitare per breue de morte antecessoris, id est, Christi qui illud regnum adquisiuit duplici iuris, scilicet, iure hereditario, eo quod fit legitimus heres patris et iure passionis siue empcionis. Nos autem heredes et coheredes Christi sumus, /f. 98ra/ Rom. 8[:17]: *Hæredes, quidem Dei, cohæredes autem Christi.* Per illud breue, breuiter conclusit diabolo querenti, quo iure vendicaret regnum Dei. Respondit Jesus quod iure hereditario possidet illud, sed in quantum emit illud sanguine suo, vendito illud tanquan coheres.

Item, regnum celorum, aliud est superius in patria et dicitur ecclesia triumphantium, de quo Matt. 8[:11]: *Venient, et recumbent cum Abraham, Isaac, et Jacob in regno cælorum*.

Aliud est inferius in via et dicitur ecclesia militancium, de quo dicitur exibent angeli et colligent de regno eius omnia scandala.

Aliud est interius in anima de qua, Luc. 17[:21]: *Regnum Dei intra vos est*.

Aliud est exterius in scriptura de quo dicitur [Matt. 21:43]: *Auferetur a vobis regnum Dei et dabitur genti facienti fructus eius*. Sed regnum celorum quod est presens ecclesia ad huc duplex est sive bipartitum quia clericorum et laicorum.

Quorum primum, Deus spiritualiter sibi vendicat, Exod. 19[:5-6]: *Mea est enim omnis terra* *et vos eritis mihi in regnum sacerdotale, [et] gens sancta*. Sed heu quia in Psal. [45:7]: *Inclinata sunt regna*. Nam principes seculi qui eam defendere deberet ex naturali iusticia et ex iuramento prestito in recepcione militie, eam deprimunt et opprimunt. Nec forte mirum quia ecclesiasti et seculares in moribus non conueniunt, sed ab inicio carnales persecuti sunt spirituales, ut Caym Abel, Ismael Isaac, Esau Jacob, ita et modo, Gal. 4[:29]: *Quomodo tunc qui secundum carnem natus [fuerat], persequebatur eum qui secundum spiritum, ita et nunc*. Ergo ex timore et dolore querere possumus ex stupore, presertim cum Christus dicat Luc. 11[:17]: *Omne regnum in se divisum desolabitur*. Nam regnum ecclesie ita modo diuiditur quod vix vnus diligit. Aliquando professio mundet professioni, etc. Ideo non est mirum si hodie viri ecclesie contemptui habeantur et ludibrio.

Tercio, potest queri ex stupore quomodo stabit regnum ecclesie. Nam si consideremus antiquum statum ecclesie quomodo regebatur et regulabatur per viros deuotos et quomodo ad regimen eius modo promoueantur dissolui et indeuoti. Bene possumus dolere et querere quomodo stabit regnum eius. Merito Christus in oratione Dominica docet nos orando querere regnum magis stabile cum dicitur, *Adueniat regnum tuum*, Matt. 6[:10]. Vbi dicit Augustinus, *Epistula* 89, optare ut veniat regnum eius. Sed aliud est quam optare ut dignos nos faciat regno suo, ne forte, veniat et nobis non veniat. Multis enim non veniet, quibus dicturus est illud Matt. [25:41]: Ite *maledicti* *in ignem æternum*. Sed bonis veniet quia in ipsis regnat et regnabit. Sed diabolus regnat in malis, cuius tamen regnum pocius est tirannides quam regnum. Quia bonus rex regnat ad vtilitatem subditorum, tirannus vero ad vtilitatem propriam et dampnum aliorum. Vnde Christomus, *Homilia* 13, vere est regnum, quando rex cupit homines esse sub se, et homines cupiunt esse sub eo. Qui autem cogit homines esse sub se, non est vere rex, sed tirannus. Ideo Deus quamuis omnes homines habeat sub potestate tamen solummodo volentes recipit, sed diabolus quantum potest compellit homines esse sub se et voluntatem sua facere.

¶ Duo ergo sunt regna Dei et diaboli. Vnde Chrisostomus, *Homilia* 34, quoniam seipsum dedit hominibus, quomodo regni sui societatem non donabit. Sed requiritur quod ad hoc regnum nitatur si illud debeat habere, secundum illud Matt. 11[:12]: *Regnum* Dei non peratur, *et violenti rapiunt illud*.

¶ Figura ad hoc, Dan. 4[:31] Nabugodonosor per duram penitentiam recuperauit regnum. Vnde inter ceteros tria genera hominum potissime adquirunt regnum celorum.

Primo, qui suppeditant arroganciam per veram humilitatem. Sicut non est ascensus corporis nisi ab uuo nec crementum, nisi a paruo, Matt. 18[:3]: *Nisi conversi fueritis, et efficiamini sicut parvuli, non intrabitis in regnum cælorum*.

¶ Item, Matt. 7[:21]: *Non omnis qui dicit mihi, Domine, Domine, intrabit in regnum cælorum, sed qui facit voluntatem Patris mei*. Et Luc. 12[:32]: *Nolite timere pusillus grex, quia complacuit Patri vestro dare vobis [regnum]*. Grex proprie non est de mitibus et paruis animalibus. /f. 98rb/

¶ Tercio, adquirunt regnum quia detestantur auaritiam per veram paupertatem. Sicut exoneratur nauis et veniat ad portum, Matt. 5[:3]: *Beati pauperes spiritu, quoniam ipsorum est regnum cælorum*. Et Matt. 19[:24]: *Facilius est camelum per foramen acus [transire], quam divitem intrare in regnum cælorum*. [1] Cor. 6[:9]: *An nescitis quia iniqui regnum Dei non possidebunt*? Jacob. 2[:5]: *Nonne Deus elegit pauperes in hoc mundo, divites*, autem, *in fide, [et] hæredes regni* celi.

Tercio, adquirunt regnum qui reprimunt carnalem concupisciam per integram castitatem, sicut natura ordinat pura sursum, inpura deorsum, Eph. 5[:5]: *Omnis fornicator, aut immundus*, et sequitur, *non* habebit *hæreditatem in regno Christi et Dei*. 1 Cor. 15[:50]: *Caro et sanguis regnum Dei [possidere] non [possunt]*. Et Gal. 5[:19]: *Manifesta sunt autem opera carnis, quæ sunt fornicatio*, etc. Matt. 19[:12]: *Sunt eunuchi, qui se castraverunt propter regnum* Dei.